b"\n_START_ARTICLE_\nAmor confluent\n_START_PARAGRAPH_\nL'amor confluent descriu un tipus de relacions pures amb car\xc3\xa0cter obert i negociable. Anthony Giddens, soci\xc3\xb2leg Brit\xc3\xa0nic, en el seu llibre \xe2\x80\x9cLa transformaci\xc3\xb3n de la intimidad: Sexualidad amor y erotismo en las sociedades modernas\xe2\x80\x9d publicat el 1992, va utilitzar el terme relaci\xc3\xb3 pura per definir les relacions de l'amor confluent. Aquestes relacions tenen en compte les necessitats i els interessos de cada individu, predominant davant l'esfera privada. Tamb\xc3\xa9 fomenten la igualtat sexual i emocional entre homes i dones. En aquell moment la necessitat de les dones en complaure els seus propis desitjos va fer ressorgir tots aquests canvis que van facilitar la nova visi\xc3\xb3 de la dona davant la societat. A partir d'aquest moment elles decidien el rumb de la seva vida en tots els \xc3\xa0mbits. Aix\xc3\xad doncs, s'ent\xc3\xa9n que aquest amor del s.xx s'allunya de l'amor etern i \xc3\xbanic. L'amor confluent \xc3\xa9s una tend\xc3\xa8ncia m\xc3\xa9s occidental, ja que en molts pa\xc3\xafsos orientals encara es duu a terme l'amor rom\xc3\xa0ntic o patriarcal. En algunes comunitats asi\xc3\xa0tiques del Regne Unit encara preval el matrimoni concertat entenent-lo m\xc3\xa9s com una necessitat social on l'amor apareix amb el temps.\n_START_SECTION_\nContextualitzaci\xc3\xb3\n_START_PARAGRAPH_\nAquest nou concepte d'amor va apar\xc3\xa8ixer en un moment de canvis en la societat. A finals dels anys 60 molts joves es van rebel\xc2\xb7lar contra la societat burgesa, fet que va provocar una revoluci\xc3\xb3, m\xc3\xa9s coneguda com la Revoluci\xc3\xb3 1968. A mitjans dels s.XX, un moment en qu\xc3\xa8 el paper de la dona prenia import\xc3\xa0ncia, van sorgir els moviments feministes, que fomentaven la igualtat d'oportunitats i el reconeixement de la seva identitat com a dones. Aquests canvis van significar l'inici d'una nova visi\xc3\xb3 de fam\xc3\xadlia, que s'allunyava del model patriarcal que regnava en aquell moment i que va perdurar anys despr\xc3\xa9s. Lligats a aquests moviments i a la revoluci\xc3\xb3 sexual es comencen a sentir conceptes com \xe2\x80\x9cparelles obertes\xe2\x80\x9d o \xe2\x80\x9cswingers\xe2\x80\x9c.\n_START_SECTION_\nOr\xc3\xadgens\n_START_PARAGRAPH_\nL'amor confluent va sorgir a partir de la revoluci\xc3\xb3 sexual a mitjans dels s.xx. Aquesta revoluci\xc3\xb3 va suposar un canvi en la mentalitat referent a la moral i comportament sexual dels humans. Des d'aquest moment va haver-hi una alliberaci\xc3\xb3 de les costums i es va replantejar l'amor rom\xc3\xa0ntic que predominava en aquell moment. L'aparici\xc3\xb3 d'anticonceptius, la legalitzaci\xc3\xb3 dels divorcis, l'acceptaci\xc3\xb3 dels homosexuals, els canvis en les fam\xc3\xadlies, la figura de la dona en l'\xc3\xa0mbit p\xc3\xbablic, etc., van ser factors que van obligar a reflexionar sobre el model de l'amor rom\xc3\xa0ntic que existia en aquell moment. Cap a finals del s.XVIII ja es comen\xc3\xa7ava a parlar d'una sexualitat pl\xc3\xa0stica, concepte utilitzat per Anthony Giddens i Ulrich Beck, que es defineix com la difer\xc3\xa8ncia entre el sexe per plaer al sexe per reproduir. Per\xc3\xb2 no va ser fins a mitjans de l'edat moderna, amb l'aparici\xc3\xb3 de la revoluci\xc3\xb3 sexual, que aquest concepte va prendre for\xc3\xa7a i va portar canvis en la societat. Aquest fet va afavorir que la gent tingu\xc3\xa9s una nova visi\xc3\xb3 sobre l'amor."